Per çò des sacristans (que cantauen eth vintau tedeum) entonèren guiterosaments e coma per costum eth “Santa Mair, sauva as tòns esclaus deth malastre” e eth pope e eth diacòn cantèren er “Acodim a tu entara nòsta defensa coma ua muralha indestrutibla”, campèc de nauèth en toti es ròstres era madeisha consciéncia dera solemnitat der instant que Pierre auie observat en baishar era pala de Mozhaisk e, per moments, en d’auti fòrça ròstres qu’auie vist aqueth maitin; es caps s’inclinauen mès frequentaments; secodien es peus e s’entenien alendades e còps de pièch en hèr eth senhau dera Crotz.